## Pravilnik o zaštiti tajnosti podataka obrane

### NN 112/1997 (24.10.1997.), Pravilnik o zaštiti tajnosti podataka obrane

# **MINISTARSTVO OBRANE**

Na temelju članka 34. Zakona o zaštiti tajnosti podataka ("Narodne novine"
broj 108/96), donosim

## **PRAVILNIK**

### **O ZAŠTITI TAJNOSTI PODATAKA OBRANE**

I. OSNOVNA ODREDBA

Članak 1.

Ovim se Pravilnikom određuju:

- vrste tajni i označavanje stupnjeva tajnosti podataka obrane;

- mjere i postupci za zaštitu tajnih podataka obrane;

- ovlaštene osobe za određivanje vrste tajne i stupnja tajnosti podataka;

- osobe koje mogu biti upoznate s tajnim podacima obrane.

II. VRSTE TAJNI I OZNAČAVANJE STUPNJA TAJNOSTI

Članak 2.

Prema vrsti tajne podaci obrane su državna, vojna i službena tajna.

Prema stupnju tajnosti podaci obrane mogu biti:

- državna tajna,

- vrlo tajni,

- tajni i

- povjerljivi.

Članak 3.

Na dokumentima koji sadrže tajne podatke obrane označava se na vidljivom
mjestu vrsta tajne i stupanj tajnosti.

Na dokumentima koji sadrže tajne podatke obrane u gornjem desnom kutu
stavlja se, ovisno o vrsti tajne i stupnju tajnosti, jedna od sljedećih
oznaka:

1) DRŽAVNA TAJNA

2) VOJNA TAJNA

VRLO TAJNO

3) VOJNA TAJNA

TAJNO

4) VOJNA TAJNA

POVJERLJIVO

5) OBRANA

SLUŽBENA TAJNA

POVJERLJIVO

**1. Državna tajna**

Članak 4.

Državna tajna su podaci koji se odnose na vojne, političke, gospodarske
i druge procjene od osobite važnosti za obranu, nacionalnu sigurnost ili
nacionalni interes Republike Hrvatske (u daljnjem tekstu: RH):

1. strategija obrane RH i godišnje raščlambe strategije obrane RH;

2. elaborati o mjerama za pripremu zemlje za rat, načela ustrojavanja,
vođenja, zapovijedanja i uporabe oružanih snaga Republike Hrvatske (u daljnjem
tekstu: OS RH).

Članak 5.

Državna tajna su podaci koji se odnose na planove obrane, mobilizacijske
planove i ratni ustroj RH:

1. plan obrane RH i plan obrane MORH-a;

2. plan mjera pripravnosti i borbene spremnosti postrojbi i ustanova
OS RH;

3. ratni plan OS RH.

Članak 6.

Državna tajna su podaci koji se odnose na planove obrane trgovačkih
društava i drugih pravnih osoba koje su osobito važne za obranu RH, planovi
proizvodnje naoružanja, ratne tehnike i streljiva te podaci o provedbi
tih planova:

1. studije i raščlambe o mogućnostima proizvodnje naoružanja i vojne
opreme u pravnim osobama u miru i ratu.

Članak 7.

Državna tajna su podaci koji se odnose na vrste, ukupne količine i razmještaj
robnih zaliha nužnih u slučaju rata te na mogućnosti ratne proizvodnje.

1. procjene vrsta, ukupne količine i razmještaja robnih zaliha u slučaju
rata za potrebe obrane RH;

2. procjene vrsta, ukupne količine i razmještaja robnih zaliha u slučaju
rata za OS RH;

3. elaborati o mogućnostima ratne proizvodnje za potrebe obrane RH i
civilnog pučanstva;

4. elaborati o mogućnostima ratne proizvodnje za potrebe OS RH.

Članak 8.

Državna tajna su podaci koji se odnose na planove pripreme i uređenja
državnog teritorija za potrebe obrane RH:

podaci o infrastrukturi i drugim resursima od posebnog značenja za obranu
(vodoopskrba, vodoprivreda, energetika, promet i veze i druga infrastruktura)
te zaštiti okoliša.

Članak 9.

Državna tajna su podaci koji se odnose na objekte od posebnog značenja
za nacionalnu sigurnost i obranu RH:

1. odluke o određivanju objekata posebno značajnih za obranu RH;

2. zapovijedi, procjene, odluke i drugi dokumenti o zaštiti vojnih i
drugih objekata od posebnog interesa za obranu RH;

3. investicijski programi za izgradnju objekata za proizvodnju naoružanja
i vojne opreme;

4. planovi izgradnje objekata isključivo za potrebe OS RH;

5. tehnička dokumentacija o objektima od posebnog značenja za nacionalnu
sigurnost i obranu RH;

6. zapisnici o zaštićenosti objekata i izrađenosti planova obrane objekata;

7. prostorno planiranje vezano uz objekte od posebnog značenja za obranu
RH.

Članak 10.

Državna tajna su podaci koji se odnose na znanstvene i tehničke izume
od posebnog značenja za nacionalnu sigurnost i obranu RH:

1. dokumentacija o patentima koji se odnose na obranu;

2. investicijski programi - elaborati o zrakoplovima, zrakoplovnoj opremi,
izradbi sredstava zemaljske opreme, brodovima i drugim složenim bojnim
sredstvima;

3. izvješća o letovima prototipova zrakoplova, plovidbi brodova i podmornica
te pokusnoj uporabi drugih složenih bojnih sredstava;

4. tehnička dokumentacija o određenim bojnim sredstvima;

5. podaci o nabavama licenci i pronalascima bojnih sredstava.

Članak 11.

Državna tajna su podaci koji se odnose na procjene, raščlambe i pojedine
djelatnosti obavještajnih tijela i sigurnosnih službi od posebnog značenja
za nacionalnu sigurnost i obranu RH:

1. raščlambe praćenja, dokumentacije i evidencije podataka o obavještajnoj
subverzivnoj djelatnosti VOS-a, SOS-a i neprijatelja prema RH i mjere suprotstavljanja;

2. raščlambe problema iz područja sigurnosti koji neizravno utječu na
bojnu spremnost OS RH;

3. mjere zaštite RH od utjecaja i djelovanja stranih obavještajnih službi
te od subverzivnih i drugih djelatnosti;

4. zapisnici sa savjetovanja vojnih i obavještajnih tijela;

5. godišnje raščlambe tajnih vojnih podataka;

6. izvješća o otjecanju tajnih vojnih podataka;

7. sheme ustroja izviđajnih i radiorelejnih veza stranih država;

8. dokumenti o elektronskom izviđanju i kriptozaštiti u stranim zemljama.

Članak 12.

Državna tajna su podaci koji se odnose na ustroj sustava kriptološke
zaštite, kriptološke sustave, planove, sredstava, pravila i postupke provedbe
kriptozaštite za potrebe javnih tijela te drugih pravnih osoba od posebnog
značenja za RH:

1. planovi ustroja kriptozaštite (mirnodopski, mobilizacijski, ratni,
vježbovni);

2. plan mirnodopskih, mobilizacijskih i ratnih veza te plan kriptozaštite
u OS RH;

3. računalni programi za potrebe kriptološke zaštite;

4. dokumenti o znanstveno-istraživačkom radu u području kriptološke
zaštite;

5. odobrenje za uvođenje sustava kriptološke zaštite;

6. dokumenti dobiveni kriptološkom zaštitom;

7. pregled radioveza, radiotelefonskih veza, radiotelefonskih i žičanih
veza kriptološke zaštite.

Članak 13.

Državna tajna su podaci koji se odnose na otkrića i pronalaske koji
imaju veliko vojno, znanstveno i gospodarsko značenje:

1. elaborati o otkrićima odnosno pronalascima koji imaju veliko vojno,
znanstveno, odnosno gospodarsko značenje;

2. procjene mogućnosti primjene otkrića odnosno pronalaska u vojne svrhe.

Članak 14.

Državna tajna su podaci koji se odnose na ustroj, sastav, brojnost,
opremljenost i razmještaj djelatnika obavještajnih službi i OS RH:

1. dokumenti o ustroju i zapovjednim tijelima obavještajne i sigurnosne
službe;

2. zapovijedi, procjene, odluke i drugi dokumenti o ustroju sustava
sigurnosti i zaštite podataka u OS RH;

3. planovi razvoja obavještajne službe;

4. planovi razvoja tehničkih sredstava izviđačkih postrojbi i obavještajnih
tijela;

5. dokumenti o nabavi sredstava za obavještajna i izviđačka tijela.

**2. Vojna tajna**

Članak 15.

Vojna tajna stupnja tajnosti "vrlo tajno" su podaci koji se odnose na
planove obrane i mobilizacijske planove jedinica lokalne samouprave i uprave:

1. planovi obrane jedinica lokalne samouprave i uprave;

2. planovi mobilizacije jedinica lokalne samouprave i uprave.

Članak 16.

Vojna tajna stupnja tajnosti "vrlo tajno" su podaci koji se odnose na
planove obrane, mobilizacijske planove i ratni ustroj RH:

1. studije i prijedlozi sustavnih rješenja iz područja upravljanja i
zapovijedanja;

2. studije i prijedlozi sustavnih rješenja iz područja ustroja i razvoja
opreme grana, rodova i struka OS RH;

3. dokumenti o zapovijedanju postrojbama;

4. knjiga ustroja postrojbi i ustanova OS RH u miru i u ratu;

5. knjiga evidencije pregleda mobilizacijskog razvoja;

6. popis mobilizacijskih dokumenata;

7. mobilizacijski planovi ZP, HRZ i PZO, HRM;

8. planovi mobilizacije (i njihovi dijelovi) ratnih postrojbi OS RH;

9. planovi mobilizacije uprava i ureda za obranu.

Članak 17.

Vojna tajna stupnja tajnosti "vrlo tajno" su podaci koji se odnose na
planove obrane i ratni ustroj javnih tijela i drugih pravnih osoba posebno
značajnih za obranu RH:

1. planovi obrane javnih tijela i drugih pravnih osoba od posebnog značenja
za obranu;

2. ratni ustroji javnih tijela i drugih pravnih osoba od posebnog značenja
za obranu.

Članak 18.

Vojna tajna stupnja tajnosti "vrlo tajno" su podaci koji se odnose na
ustroj službe ratnih veza, planove, sredstva i sustave ratnih veza:

1. dokumenti o ustroju sustava ratnih veza;

2. planovi ratnih veza;

3. dokumenti o sredstvima ratnih veza.

Članak 19.

Vojna tajna stupnja tajnosti "vrlo tajno" su podaci koji se odnose na
planove ustroja i djelovanje Službe motrenja i obavješćivanja:

1. dokumenti o ratnom ustroju Službe motrenja i obavješćivanja;

2. zapovijedi i drugi akti koji se odnose na mobilizaciju i mjere pripravnosti
Službe motrenja i obavješćivanja.

Članak 20.

Vojna tajna stupnja tajnosti "vrlo tajno" su podaci koji se odnose na
vrste, ukupne količine i razmještaj robnih zaliha jedinica lokalne samouprave
i uprave:

1. procjene vrsta, ukupne količine i razmještaja robnih zaliha jedinica
lokalne samouprave i uprave.

Članak 21.

Vojna tajna stupnja tajnosti "vrlo tajno" su podaci koji se odnose na
istraživanje geološkog sastava zemljišta, geomagnetizma, hidroloških značajki
terena i parametara mora koji su od posebnog značenja za obranu.

1. podaci o vodoobjektima od posebnog značenja za obranu;

2. podaci o hidrološkim značajkama i parametrima mora koji su od posebnog
značenja za obranu.

Članak 22.

Vojna tajna stupnja tajnosti "vrlo tajno" su podaci koji se odnose na
znanstvene i tehničke izume i pronalaske značajne za obranu:

1. elaborati o znanstvenim i tehničkim izumima i pronalascima značajnim
za obranu;

2. procjena mogućnosti primjene znanstvenog odnosno tehničkog izuma
ili pronalaska u vojne svrhe;

3. elaborati o istraživačkoj djelatnosti i razvoju ratnih materijalnih
sredstava od općeg interesa za OS RH;

4. studije i raščlambe znanstveno-istraživačkog rada;

5. dokumenti o znanstveno-istraživačkom radu postrojbi rodova KoV, HRM,
HRZ i PZO (razvoj i uvođenje novih i usavršavanje postojećih materijalno-tehničkih
sredstava).

Članak 23.

Vojna tajna stupnja tajnosti "vrlo tajno" su podaci koji se odnose na
raščlambe i ocjene stanja priprema pojedinih javnih tijela, trgovačkih
društava i drugih pravnih osoba posebno značajnih za obranu:

1. raščlambe priprema za obranu pojedinih javnih tijela, trgovačkih
društava i drugih pravnih osoba od posebnog značenja za obranu;

2. raščlambe usklađenosti priprema za obranu pojedinih javnih tijela,
trgovačkih društava i drugih pravnih osoba od posebnog značenja za obranu;

3. dokumentacija o osnivanju, proširivanju, spajanju i ukidanju istraživačkih
ustanova, poduzeća, pogona i posebnih objekata za razvoj i proizvodnju
naoružanja i vojne opreme.

Članak 24.

Vojna tajna stupnja tajnosti "vrlo tajno" su podaci koji se odnose na
izvješća s inspekcijskog nadgleda obrambenih priprema:

1. elaborati o nadzoru i ocjenjivanju bojne spremnosti (ocjenjivanje
stupnjevanje postrojbi);

2. izvješća s nadgleda u skladu s planovima Glavnog inspektorata obrane;

3. izvješća s izvanrednih nadgleda Glavnog inspektorata obrane po zapovijedi
Vrhovnika OS RH.

Članak 25.

Vojna tajna stupnja tajnosti "vrlo tajno" su podaci koji se odnose na
ratne propise i druge propise značajne za obranu:

1. zapovijedi i naputci načelnika Glavnog stožera OS RH koji se odnose
na bojnu spremnost OS RH;

2. pravilnici, odluke i upute o načinu zaštite osoba i objekata MORH-a;

3. propisi koje donosi ministar obrane a od posebnog su značenja za
obranu.

Članak 26.

Vojna tajna stupnja tajnosti "vrlo tajno" su podaci koji se odnose na
dužnosti i radna mjesta posebno značajna za obranu koje treba štititi primjenom
posebnih sigurnosnih mjera:

1. popis dužnosti i radnih mjesta posebno značajnih za obranu koje se
štiti primjenom posebnih sigurnosnih mjera;

2. zapovijedi, procjene, odluke i drugi dokumenti o zaštiti poslova
i ustrojbenih mjesta posebno značajnih za obranu, a koje treba slati primjenom
posebnih sigurnosnih mjera.

Članak 27.

Vojna tajna stupnja tajnosti "vrlo tajno" su sljedeći podaci:

1. elaborati o mobilizacijskim taktičkim i zajedničkim vježbama postrojbi
i ustanova OS RH;

2. elaborati o izboru paljbenih položaja raketnih postrojbi PZO;

3. elaborati o izboru i ocjenjivanju radarskih položaja;

4. materijalno-financijski plan (razvojni i godišnji);

5. materijali i zaključci sa sjednica Vojno-tehničkog savjeta koji se
odnose na razvoj oružanih snaga RH;

6. plan ABK borbene zone postrojbi (operativni i teritorijalni);

7. plan uređenja područja postrojbi (studije o materijalnoj i kadrovskoj
problematici);

8. elaborati o manevrima i zajedničkim vježbama, stožernim ratnim vježbama
i zapovjedničkim putovanjima na razini MORH-a i zapovjedništva ZP;

9. elaborati o vježbama;

10. dokumenti iz područja sigurnosti o mogućem napadaču na RH;

11. dokumenti o suradnji s tijelima unutarnjih poslova i drugim državnim
tijelima glede sigurnosti;

12. obavještajni dnevnici i mjesečna obavještajna izvješća;

13. elaborati o oružanim snagama stranih država;

14. obavijesti o stranim vojskama;

15. evidencija i dokumenti o ratnoj i mirnodopskoj popuni postrojbi
i ustanova OS RH;

16. planovi rada MORH-a, Glavnog stožera OS RH, ZP, HRM i HRZ, s raščlambama
ostvarenih zadaća;

17. skupna izvješća iz područja tehničke službe svih struka;

18. knjige ustroja ustrojbenih cjelina MORH-a, Glavnog stožera OS RH,
postrojbi i ustanova OS RH;

19. izvješća i raščlambe o pokretima OS RH;

20. raščlambe sa stručnih trenaža i tehničkih skupova na razini MORH-a,
Glavnog stožera OS RH, ZP, HRM i HRZ;

21. izvješća o brojčanim podacima o ljudskim i materijalnom potencijalu
OS RH;

22. pregledi sigurnosnih podataka.

Članak 28.

Vojna tajna stupnja tajnosti "tajno" su podaci koji se odnose na kartografska
izdanja posebno značajna za obranu:

1. operativna evidencija uređenja i pripreme područja koja se vodi na
zemljovidima, i to evidencija:

- fortifikacijskih objekata s podacima i objektima,

- izvanrednih priprema za zaprečavanje i pregled objekata,

- objekata za zapovijedanje i vezu od razine pukovnije do brigade,

- pričuvnih prijelaza preko rijeka,

- željezničke mreže,

- prirodnih i umjetnih objekata od interesa za oružane snage;

2. geokodirane baze hidrografskih podataka;

3. izvorni digitalni rasterski zemljovidi GTM i HM;

4. geokodirane baze topografskih i drugih podataka o zemljištu, pojedinačno
ili uključene u geografske informacijske sustave;

5. izvornici geodetskih i hidrografskih izmjera s pripadajućim elaboratima.

Članak 29.

Vojna tajna stupnja tajnosti "tajno" su podaci koji se odnose na zračne
snimke posebno značajne za obranu:

1. foto-proizvodi dobiveni terestičkim ili zrakoplovnim snimanjem u
analognom ili numeričkom vidu.

Članak 30.

Vojna tajna stupnja tajnosti "tajno" su podaci koji se odnose na objekte
posebno značajne za obranu:

1. popis objekata posebno značajnih za obranu;

2. tehnička dokumentacija o objektima posebno značajnim za obranu;

3. procjena ugroze objekata posebno značajnih za obranu;

4. plan mjera za uređenje državnog područja;

5. studije, projekti i planovi inženjerijskog uređenja državnog područja;

6. elaborati o opisu i uređenju područja;

7. evidencije o uređenju područja;

8. usklađivanje prostornih planova s potrebama obrane.

Članak 31.

Vojna tajna stupnja tajnosti "tajno" su podaci koji se odnose na dužnosti
i radna mjesta značajna za obranu:

1. popis dužnosti i radnih mjesta značajnih za obranu;

2. dokumenti koji se odnose na zaštitu dužnosti i radnih mjesta značajnih
za obranu.

Članak 32.

Vojna tajna stupnja tajnosti "tajno" su sljedeći podaci:

1. izvješća o broju djelatnog sastava OS RH i pričuve;

2. zapovijedi i drugi akti iz ovlasti operativno-opskrbnog tijela koji
se odnose na opskrbno osiguranje postrojbi i ustanova;

3. zapovijedi o preoružanju postrojbi;

4. zapovijed - shema mirnodopske i ratne opskrbe postrojbi i ustanova
OS RH;

5. plan rada MORH-a i Glavnog stožera OSRH (godišnji i petogodišnji)
s raščlambom ostvarivanja zadaća;

6. izvješća i raščlambe izvedenih manevara, vježbi, skupnih zanimanja,
seminara, stručnih trenaža i tehničkih skupova na razini MORH-a i zapovjedništva
ZP;

7. ustrojbene knjige;

8. shema financijske opskrbe i raspodjele financijskih sredstava postrojbi
i ustanova OS RH;

9. godišnja izvješća iz područja zdravstvene i veterinarske struke;

10. izvješća o stanju materijalno-tehničkih sredstava iz područja tehničke
službe svih struka;

11. dokumenti o razvoju i uvođenju protupožarne opreme i sredstava u
OS RH;

12. izvješća o nadzornom obilasku postrojbi i ustanova OS RH, javnih
tijela i drugih pravnih osoba posebno značajnih za obranu;

13. plan dekonzervacije tehničko-materijalnih sredstava.

Članak 33.

Vojna tajna stupnja tajnosti "povjerljivo" su sljedeći podaci:

1. raščlambe požara u OS RH i njihovih uzroka;

2. izvješća o kršenju zračnog prostora;

3. izvješća o mogućnostima smještaja ljudi i materijalno-tehničkih sredstava;

4. izvješća o skupnim i pojedinačnim obilascima;

5. plan vojno-znanstvenog rada u MORH-u;

6. pregledi danih suglasnosti za izgradnju objekata na vojnim područjima;

7. raščlambe izvješća o kriminalu u OS RH.

***3. Službena tajna***

Članak 34.

Službena tajna stupnja "povjerljivo" osobito su:

1. osobni podaci o pojedincima (personalni osobnici);

2. financijski dokumenti o plaćama DVO, vojnih službenika i vojnih namještenika,

3. skupni podaci o ugovornim odnosima MORH-a s drugim pravnim osobama.

III. MJERE I POSTUPCI ZA
ZA ZAŠTITU TAJNIH PODATAKA

*a) Mjere za zaštitu tajnih podataka*

Članak 35.

Mjere za zaštitu tajnih podataka obrane obuhvaćaju opće i posebne zaštitne
mjere te posebne zaštitne mjere u odnosima s inozemnim fizičkim i pravnim
osobama.

Članak 36.

Opće zaštitne mjere primjenjuju se na zaštitu tajnih podataka obrane
svih vrsta tajni i stupnjeva tajnosti a obuhvaćaju:

1. procjenu značenja podataka, utvrđivanje vrsta tajni i stupnja tajnosti
te određivanje zaštitnih mjera od trenutka nastanka tajnih podataka;

2. izbor osoba za rad na tajnim podacima i određivanje prostorija, uvjeta
i načina uz koje te osobe mogu raditi na tajnim podacima i koristiti se
njima u radu;

3. određivanje kruga osoba koje mogu biti upoznate s tajnim podacima
i koristiti se njima u radu;

4. način čuvanja i uporaba tajnih podataka;

5. određivanje uvjeta uz koje se tajni podaci mogu iznositi iz prostorija;

6. određivanje načina i sredstava kojima se mogu prenositi tajni podaci;

7. fizičko i tehničko osiguranje tajnih podataka i prostorija za obranu
i čuvanje tajnih podataka;

8. elektronsku zaštitu prostorija i tajnih podataka, te zaštitu u sustavu
računalne obrade podataka;

9. nadzor nad provedbom propisanih zaštitnih mjera;

10. zabranu neovlaštenim osobama pristupa i ulaska u:

- objekte od posebnog značenja za obranu,

- prostorije za obradu i čuvanje tajnih dokumenata;

11. zabranu neovlaštenim osobama snimanja tajnih podataka te unošenja
aparata i drugih tehničkih sredstava za snimanje u objekte i prostorije
u kojima se nalaze tajni podaci odnosno u objekte i prostorije koji su
tajni podaci;

12. zabranu pristupa tajnim bojnim i drugim materijalnim sredstvima;

13. zabranu izlaganja i prikazivanja tajnih bojnih i drugih materijalnih
sredstava i priopćavanja podataka o takvim sredstvima neovlaštenim osobama;

14. zabranu razgovora o tajnim podacima ako nije zaštićena njihova tajnost;

15. zabranu objavljivanja tajnih podataka.

Članak 37.

Posebne se zaštitne mjere primjenjuju na zaštitu tajnih podataka obrane
koji su državna tajna, a to su:

1. vođenje posebnog očevidnika o nastanku, kretanju, dostavi i uporabi
tajnih dokumenata i drugih podataka o osobama koje su upoznate s takvim
podacima ili koje se mogu koristiti takvim podacima te o iznošenju podataka
iz prostorija određenih za obradu i čuvanje;

2. određivanje tajnih (šifriranih) naziva pod kojima se vodi rad i dokumentacija;

3. čuvanje u čeličnim ormarima koji imaju ugrađeni lokot s kombinacijom
brojeva ili u blagajnama klase A i u za to posebno određenim prostorijama;

4. osiguranje stražom ili drugim tijelima unutarnje službe i odgovarajućim
tehničkim uređajima prostorija u kojima se čuvaju podaci (alarmni sustav
i fizička zapreka na sigurnosnom spremniku odnosno blagajni moraju biti
tako napravljeni da daju dokaze o svakom nasilnom pokušaju ulaska u njih);

5. određivanje točnog broja primjeraka, numeriranje svakog primjerka
ispod oznake tajnosti i određivanje koji se podaci stavljaju;

6. pisanje uputa na dokumentu ili podatku o dopuštenosti njihova prepisivanja,
umnožavanja, fotografiranja i pravljenja izvadaka, te tko je nadležan za
davanje odobrenja;

7. komisijsko uništavanje radnih koncepata, pribilježaka, indiga, matrica,
proračuna, grafikona i drugog radnog materijala - spaljivanjem ili na drugi
siguran način koji jamči da se tajni podaci neće otkriti;

8. prijenos podataka po posebnom tekliču s naoružanom pratnjom ili uz
primjenu odgovarajućih tehničkih zaštitnih sredstava;

9. davanje pisane izjave o upoznavanju podataka koji su državna tajna;

10. pisana primopredaja dužnosti između osoba koje rukuju tajnim podacima
koji su državna tajna ili ih čuvaju;

11. primjena mjera kriptozaštite pri prijenosu tehničkim sredstvima
veze.

Članak 38.

Posebne se zaštitne mjere primjenjuju na zaštitu tajnih podataka obrane
koji su vojna tajna stupnja tajnosti "vrlo tajno", a to su:

1. vođenje posebnog očevidnika o nastanku, kretanju, dostavi i uporabi
tajnih dokumenata i drugih podataka o osobama koje su upoznate s takvim
podacima ili koje se mogu koristiti takvim podacima te o iznošenju podataka
iz prostorija određenih za obradu i čuvanje;

2. čuvanje u čeličnim ormarima koji imaju ugrađeni lokot s kombinacijom
brojeva ili u blagajni klase A i u za to posebno određenim prostorijama;

3. osiguranje stražom i odgovarajućim tehničkim uređajima prostorija
u kojima se čuvaju podaci;

4. određivanje točnog broja primjeraka izrade, numeracija svakog primjerka
ispod oznake tajnosti i određivanje koji se podaci stavljaju;

5. pisanje uputa na dokumentu ili podatku o dopuštenosti njihova prepisivanja,
umnožavanja, fotografiranja i pravljenja izvadaka, i tko je nadležan za
davanje odobrenja;

6. komisijsko uništavanje radnih koncepata, pribilježaka, indiga, matrica,
proračuna, grafikona i drugog pomoćnog materijala upotrijebljenog pri radu
- spaljivanjem ili na drugi siguran način koji jamči da tajni podaci neće
biti otkriveni;

7. prijenos podataka po posebnom tekliču;

8. pisana primopredaja dužnosti između osoba koje rukuju tajnim podacima
ili ih čuvaju;

9. primjena mjera kriptozaštite pri prijenosu tehničkih sredstava veze.

Članak 39.

Obvezne mjere zaštite tajnih bojnih i drugih materijalnih sredstava
i objekata, osim mjera predviđenih u člancima 36., 37. i 38. ovog Pravilnika,
obuhvaćaju osobito: zaštitu tajnosti mjesta gdje se nalaze, njihove namjene,
njihovih tehničkih i bojnih značajki, dijelova uređaja osjetljivih na razaranje
i vatru, način maskiranja, vođenje očevidnika o takvim sredstvima i objektima,
posjetama tim objektima i sredstvima te o tome koja su sredstva i objekti
pokazani, kome i po čijoj zapovijedi.

Članak 40.

Obveza zaštite tajnih podataka o bojnom i drugom materijalnom sredstvu
počinje u trenutku postavljanja zadaće za izradbu ili usavršavanje takvog
sredstva, odnosno u trenutku njegove nabave, i traje dok to sredstvo ne
izgubi svojstvo tajnog podatka obrane.

Obvezne mjere zaštite tajnih podataka o bojnom i drugom materijalnom
sredstvu provode: naručitelj, proizvođač, nabavljač i korisnik sredstava
odnosno osoba kod koje se ta sredstava čuvaju.

Naručitelj je dužan odrediti mjere zaštite tajnosti sredstava od trenutka
poduzimanja radnji iz stavka 1. ovog članka do predaje proizvedenog ili
nabavljenog sredstva na uporabu i čuvanje.

Proizvođač odnosno nabavljač dužan je provoditi mjere zaštite tajnosti
sredstava što ih odredi naručitelj, od trenutka stupanja u poslovne pregovore
u svezi s proizvodnjom odnosno do predaje sredstva naručitelju.

Korisnik tajnog sredstva i osoba koja ga čuva provode propisane zaštitne
mjere.

Članak 41.

Obvezne mjere zaštite tajnosti objekata provode investitor, projektant,
sudionici natječaja, izvođač radova i njegovi kooperanti, a i korisnik
odnosno osoba kojoj se povjeri čuvanje takvih objekata.

Investitor je dužan odrediti mjere zaštite tajnosti objekata od trenutka
poduzimanja prvih radnji za gradnju do predaje objekata na uporabu.

Projektant je dužan provoditi mjere zaštite tajnosti objekata što ih
odredi investitor od trenutka stupanja u poslovni odnos s investitorom
do predaje objekata investitoru.

Sudionici natječaja dužni su provoditi mjere zaštite tajnosti objekata
što ih odredi investitor od početka do završetka natječaja.

Izvođač radova i njegovi kooperanti dužni su provoditi mjere zaštite
tajnosti objekata što ih odredi investitor od početka radova pa do predaje
objekata investitoru.

Korisnik objekata i osoba kojoj se objekti povjere na čuvanje provode
mjere zaštite objekata od trenutka preuzimanja objekata na uporabu odnosno
na čuvanje.

Članak 42.

U odnosima s inozemnim fizičkim i pravnim osobama (strancima) primjenjuju
se i posebne mjere zaštite tajnih podataka obrane:

1. proučavanje i procjena svrsishodnosti prije sklapanja sporazuma sa
stajališta sigurnosti;

2. određivanje podataka koji se ne smiju priopćiti ili na drugi način
učiniti pristupačnima strancu odnosno određivanje podataka koji se s obzirom
na karakter svakoga konkretnog posjeta i sklopljenog sporazuma mogu priopćiti;

3. određivanje i priprema osoba koje će sudjelovati u poslovnim odnosima
sa strancima;

4. određivanje programa kretanja stranaca tijekom posjeta tijelu državne
uprave odnosno pravnoj osobi;

5. zabrana izravnog uvida u dokumentaciju značajnu za obranu, a i zabrana
boravka u službenim prostorijama, osim u službenim prostorijama koje su
za to određene.

Članak 43.

Osobe ovlaštene za čuvanje tajnih podataka na razini uprava MORH-a,
Glavni stožer OS RH, zapovjedništva i postrojbi OS RH odgovorne su za provedbu
zabrane pristupa tajnim podacima neovlaštenih osoba, spremanje u odgovarajuću
sigurnosnu opremu tajnih podataka kad se oni ne koriste ili nisu pod neposrednim
nadgledom.

Članak 44.

Primjenu mjera zaštite i sigurnosti pri čuvanju tajnih podataka nadzire
Sektor sigurnosti MORH-a.

Članak 45.

Sektor sigurnosti MORH-a daje odobrenje za korištenje prostorija, sigurnosnih
spremnika te blagajni klase A i B za čuvanje tajnih podataka

*b) Postupak u slučaju nestanka ili
otkrivanja tajnih podataka*

Članak 46.

Svaka osoba koja sazna za nestanak tajnog podatka ili njegovo otkrivanje
dužna je to odmah prijaviti svome nadređenome i ovlaštenoj osobi u Sigurnosno-informativnoj
službi.

Svaka osoba koja otkrije da se tajni podaci ne čuvaju na propisani način
mora poduzeti mjere da ne dođe do nestanka ili otkrivanja tajnog podatka
i o tome odmah izvijestiti svoga nadređenog i ovlaštenu osobu u Sigurnosno-informativnoj
službi.

Članak 47.

Načelnik uprave MORH-a, zapovjednik zbornog područja ili podstožerne
postrojbe, odnosno načelnik Glavnog stožera OS RH čim sazna za nestanak
ili otkrivanje tajnog podatka odmah pokreće postupak za utvrđivanje okolnosti
zbog kojih je došlo do nestanka odnosno otkrivanja tajnog podatka, osigurava
očuvanje tragova te poduzima mjere za otklanjanje mogućih štetnih posljedica
te o tome izvješćuje ministra obrane i Sigurnosno-informativnu službu.

Članak 48.

U postupku za utvrđivanje okolnosti zbog kojih je došlo do nestanka
odnosno otkrivanja tajnog podatka iz članka 47. ovog Pravilnika potrebno
je utvrditi sljedeće:

1. je li doista nestao odnosno otkriven tajni podatak;

2. ako je nestao odnosno otkriven tajni podatak, može li to prouzročiti
štetu obrani i nacionalnoj sigurnosti države.

Ukoliko nema naznaka značajnih sigurnosnih propusta ili šteta, protiv
osobe koja je skrivila nestanak ili otkrivanje tajnog podatka poduzimaju
se određene stegovne mjere.

Članak 49.

Ako se u postupku iz čl. 48. ovog Pravilnika utvrdi da su podaci nestali,
odnosno da su otkriveni te da to može prouzročiti štetu obrani i nacionalnoj
sigurnosti države, načelnik uprave MORH-a, zapovjednik zbornog područja
ili podstožerne postrojbe odnosno načelnik Glavnog stožera OS RH dužan
je Sigurnosno-informativnoj službi podnijeti zahtjev za provedbu daljnjeg
postupka.

Članak 50.

U daljnjem postupku Sigurnosno-informativna služba utvrđuje:

1. točne okolnosti pod kojima je nestao odnosno otkriven tajni podatak;

2. razloge zbog kojih je nestao odnosno otkriven tajni podatak;

3. mjere potrebne za uklanjanje mogućih štetnih posljedica za obranu
i nacionalnu sigurnost države;

4. procjenu moguće prednosti strane sile koja bi bila je posljedica
nestanka odnosno otkrivanja tajnog podatka;

5. potrebu pokretanja kaznenog i vojnostegovnog postupka protiv osobe
koja je svojim postupcima dovela do nestanka odnosno otkrivanja tajnog
podatka.

Sigurnosno-informativna služba izvješćuje ministra obrane i osobu iz
članka 49. ovog Pravilnika koja je podnijela zahtjev za provedbu daljnjeg
postupka o utvrđenim činjenicama i poduzetim mjerama iz stavka 1. ovog
članka, te predlaže pokretanje kaznenog i vojnostegovnog postupka protiv
osobe koja je svojim postupcima dovela do nestanka odnosno otkrivanja tajnog
podatka.

Članak 51.

Sigurnosno-informativna služba vodi poseban očevidnik o nestalim odnosno
otkrivenim tajnim podacima.

IV. OSOBE OVLAŠTENE ZA ODREĐIVANJE VRSTE TAJNE I STUPNJA TAJNOSTI
PODATAKA TE OSOBE KOJE MOGU BITI UPOZNATE S TAJNIM PODACIMA

Članak 52.

Vrstu tajne i stupanj tajnosti podataka određuje čelna osoba ustrojbenog
dijela MORH-a odnosno OS RH u kojem taj tajni podatak nastaje, koristi
se ili čuva.

Osim ministra obrane, čelne osobe iz stavka 1. ovog članka su:

- zamjenik ministra obrane,

- načelnik Glavnog stožera OS RH,

- zamjenik načelnika Glavnog stožera OS RH,

- glavni inspektor obrane,

- pomoćnici ministra obrane,

- pomoćnici načelnika Glavnog stožera OS RH,

- načelnici uprava MORH-a

- zapovjednici grana OS RH

- zapovjednici razine brigade i samostalne bojne.

Članak 53.

Osobe iz članka 52. stavka 2. ovog Pravilnika ovlaštene su u rokovima
utvrđenim posebnim propisom, donesenim na temelju ovog Pravilnika, skinuti
oznaku tajne ili sniziti stupanj tajnosti s podataka koje su one izvorno
odredile tajnim podatkom.

Članak 54.

Osobe iz članka 52. stavka 2. ovog Pravilnika daju posebno ovlaštenje
osobama koje mogu biti upoznate s tajnim podacima u postupku nastanka,
korištenja ili čuvanja tajnih podataka.

Proširenje kruga ovlaštenih osoba izvan posebnog ovlaštenja iz stavka
1. ovog članka smatrat će se neovlaštenim otkrivanjem tajnih podataka i
imat će za posljedicu stegovnu odnosno kaznenu odgovornost.

V. PRIJELAZNE I ZAKLJUČNE
ODREDBE

Članak 55.

Pomoćnik ministra obrane za sigurnost, radi poboljšanja zaštite i čuvanja
tajnih podataka, uspostavit će programe sigurnosne obuke u roku od godine
dana od dana stupanja na snagu ovog Pravilnika.

Programi sigurnosne obuke moraju obuhvatiti sve djelatnike MORH-a i
oružanih snaga koji su ovlašteni ili će biti ovlašteni za upoznavanje s
tajnim podacima.

Članak 56.

Ovlašćuje se pomoćnika ministra obrane za sigurnost da u roku od šest
mjeseci od stupanja na snagu ovog Pravilnika donese sljedeće propise:

1. norme za opremu, sigurnosne spremnike, blagajne, alarmne sustave,
fizičku zaštitu, sigurnosna sredstva zaštite za čuvanje i pohranjivanje
tajnih podataka;

2. upute za rad s tajnim podacima u slučaju izvanrednih okolnosti;

3. upute za vođenje očevidnika o nestalim i otkrivenim tajnim podacima;

4. upute za postupanje u slučaju špijunaže ili namjernog otkrivanja
tajnih podataka;

5. upute za izdavanje sigurnosnih odobrenja;

6. program sigurnosne obuke djelatnika MORH-a i OS RH koji su upoznati
ili će biti upoznati s tajnim podacima;

7. rokovnik za skidanje oznake tajne odnosno snižavanje stupnja tajnosti
tajnih podataka.

Članak 57.

Ovaj Pravilnik stupa na snagu osmoga dana nakon objave u "Narodnim novinama".

Urbroj: 512-01-97-1919
Zagreb, 9. 9. 1997.

Ministar
**Gojko Šušak,** v. r.

Pravilnik, NN 112/1997-1687